רן בן שמעון

קריירה ככדורגלן

בן שמעון גדל במחלקת הנוער של מכבי פתח תקווה, ובשנת 1987 עלה לקבוצה הבוגרת של המועדון, שם שיחק לצידו של אחיו הבכור, החלוץ אסי בן שמעון. במכבי פתח תקווה שיחק עד עונת 1994/1995, עמה זכה פעמיים בגביע הטוטו של הליגה הארצית (אז הליגה השנייה), ובעונתו האחרונה זכה עמה בגביע הטוטו של הליגה הלאומית (אז הליגה הראשונה) אחרי ניצחון 1:2 על מכבי תל אביב במשחק הגמר, בו כבש בן שמעון את השער השני לזכות מכבי פתח תקווה בבעיטה חופשית מדויקת.
בשנת 1995 חיפש אברהם גרנט, אז מאמן הפועל חיפה, חיזוק בהגנה והתעניין בבן שמעון. מכבי פתח תקווה, בראשותו של אבי לוזון גילו התנגדות עזה. רובי שפירא, אז נשיא הפועל חיפה, סיכם עם אבי לוזון על בורר. זה קבע שאין סכום שיכול לשחרר את השחקן מפתח תקווה. בחיפה היו קולות שההחלטה לא מפתיעה שכן לוזון הוא זה שבחר את הבורר. בסופו של דבר, הפסד 4:1 בגביע הטוטו למכבי תל אביב, אילץ את גרנט לחפש חיזוק הגנתי, ושפירא הסכים לתג מחיר גבוה של 450,000 דולר עבור בן שמעון. הסכום ששולם היה גם סממן לעידן חדש בכדורגל הישראלי, שהמשיך מאבקים מול מכבי חיפה על שחקנים דוגמת טל בנין וראובן עטר, והעלה את רף המחירים של השחקנים ושכרם באופן ניכר. 
בהפועל חיפה הפך בן שמעון למנהיג, וזכה לכינוי "5 לב אדום" מצד אוהדי הקבוצה. כמו כן, שימש כקפטן הקבוצה והגיע לשיאו בעונת האליפות של הפועל חיפה בשנת 1999 תחת הדרכתו של המאמן אלי גוטמן. בשנת 2000 מאמן הקבוצה גיא לוי רצה לשחרר את בן שמעון מהקבוצה, אך בלחץ רובי שפירא והאוהדים חזר בן שמעון להתאמן עם הקבוצה והצדדים שבו לשתף פעולה. באותה עונה זכה עם הפועל חיפה בגביע הטוטו.
בן שמעון עוד הספיק לשחק בהפועל פתח תקווה ובבני יהודה תל אביב, ובשנת 2003 פרש ממשחק פעיל. בן שמעון ניחן בבעיטה חזקה ומדויקת והיה אמון על ביצוע הבעיטות החופשיות בקבוצותיו. ממצבים אלה כבש מספר שערים במהלך קריירת המשחק.

נבחרת ישראל

לזכותו של בן שמעון 34 הופעות בנבחרת ישראל. את הופעת הבכורה שלו ערך ב-9 בספטמבר 1992 במשחק ידידות מול נבחרת פולין, ולאחר מכן שיחק במדי הנבחרת במוקדמות מונדיאל 1994 ומוקדמות מונדיאל 1998. את הופעתו האחרונה בנבחרת ערך ב-13 בנובמבר 1999, בהפסד 5-0 לנבחרת דנמרק במסגרת משחקי הפלייאוף של מוקדמות יורו 2000.

קריירה כמאמן

לאחר פרישתו, החל כמאמן קבוצת הנוער של מכבי תל אביב, ובשנת 2005 מונה למאמן בהפועל חיפה, אותה עזב לאחר שנכשל במאמציו לעלות עם הקבוצה לליגת העל.
בעונת 2006/2007 אימן את עירוני קריית שמונה וזכה עמה בגביע הטוטו לליגה הלאומית. בתום העונה העלה אותה מהליגה הלאומית לליגת העל לראשונה בתולדותיה. בעונה העוקבת הוביל בן שמעון את הקבוצה הצפונית למקום השלישי בליגה, שהקנה לה כרטיס לגביע אופ"א.
באפריל 2008, בעקבות הצלחתו בקריית שמונה, הודיעה מכבי תל אביב על בחירתה בבן שמעון למאמנה בעונת 2008/2009. לפני פתיחת העונה תלו תקוות רבות בקבוצה, בעיקר בשל שחקני הרכש והכסף הרב שהשקיע בעלי הקבוצה, אלכס שניידר. אך אף על פי כן לא הציגה הקבוצה יכולת גבוהה ולאחר 8 מחזורי ליגה בהם השיגה הקבוצה שני ניצחונות בלבד, פוטר בן שמעון מתפקידו.
ב-12 באפריל 2009 חזר בן שמעון לאמן את עירוני קריית שמונה לאחר התפטרותו של אלי כהן בעקבות הידרדרותה לתחתית הטבלה. בן שמעון לא הצליח להציל את הקבוצה מירידה לליגה הלאומית, אך בעונה שלאחר מכן זכה עמה שוב בגביע הטוטו לליגה הלאומית, ובתום העונה הוביל אותה בחזרה לליגת העל. בעונת 2010/2011 הוביל בן שמעון את עירוני קריית שמונה לזכייה בגביע הטוטו, והגיע עמה לחצי גמר גביע המדינה. בעונת 2011/2012 זכה עמה בגביע הטוטו בפעם השנייה ברציפות, ובתום העונה הוליך את עירוני קריית שמונה לאליפות הראשונה בתולדותיה. בסיום אותה עונה עזב בן שמעון את הקבוצה בעקבות חילוקי דעות עם בעלי הקבוצה, איזי שרצקי.
לקראת עונת 2012/2013 מונה למאמנה של א.א.ק. לרנקה הקפריסאית, ובתום העונה הוביל את הקבוצה למקום הרביעי בליגת העל הקפריסאית.
ב-20 במאי 2013 מונה בן שמעון למאמן הפועל תל אביב. בעונה זו לא הצליח להעפיל לשלב הבתים בליגה האירופית עם הקבוצה, שאף הודחה מגביע המדינה בשלב מוקדם. בליגה סיימה הקבוצה במקום הרביעי, וב-26 במאי 2014 סיים בן שמעון את תפקידו בהפועל תל אביב.
ב-11 ביוני 2014 מונה בן שמעון למאמן מכבי פתח תקווה. כעבור שנה וחצי בתפקיד, לאחר חילוקי דעות עם ההנהלה, החליט בן שמעון להתפטר מתפקידו כמאמן הקבוצה.
ב-8 ביוני 2016, מונה בן שמעון למאמן בית"ר ירושלים. ב-30 ביוני 2016 התקיים משחקו הרשמי הראשון של בן שמעון כמאמן בית"ר ירושלים בתיקו 0–0 נגד סלובודה טוזלה במסגרת מוקדמות הליגה האירופית. שבוע לאחר מכן, ב-7 ביולי, השיג בן שמעון את ניצחון הבכורה שלו כשקבוצתו גברה 1–0 על סלובודה טוזלה במשחק הגומלין והעפילה לשלב המוקדמות השני בליגה האירופית. בן שמעון הוביל את הקבוצה לשלב הפלייאוף של מוקדמות הליגה האירופית בפעם הראשונה בתולדותיה, ובו הודחה על ידי סנט אטיין. ב-5 בפברואר 2017 פוטר בן שמעון מאימון בית"ר ירושלים.
ב-14 בפברואר 2017, חתם בן שמעון כמאמנה של מועדון ספורט אשדוד עד תום העונה עם אופציה לעונה נוספת.
ב-5 ביולי 2017 מונה למאמן נבחרת קפריסין.